AJD บวก 5.35% ลุ้นสิ้นปีนี้ “ตู้เติมสบาย” ยอดขายทะลุ 50,000 ตู้ ตามเป้า
AJD บวก 5.35% ลุ้นสิ้นปีนี้ “ตู้เติมสบาย” ยอดขายทะลุ 50,000 ตู้ ตามเป้า ล่าสุด ณ เวลา 14.37 น. ราคาอยู่ที่ 1.97 บาท บวก 0.10 บาท หรือ 5.35% สูงสุดที่ 1.99 บาท ต่ำสุดที่ 1.84 บาท มูลค่าซื้อขายที่ 439.84 ล้านบาท

17 ต.ค. 2559

ผู้สื่อข่าวรายงานว่า ราคาหุ้นบริษัท คราวน์ เทค แอดวานซ์ จำกัด (มหาชน) หรือ AJD ณ เวลา 14.37 น. ราคาอยู่ที่ 1.97 บาท บวก 0.10 บาท หรือ 5.35% สูงสุดที่ 1.99 บาท ต่ำสุดที่ 1.84 บาท มูลค่าซื้อขายที่ 439.84 ล้านบาท 

นายชูเกียรติ รุจนพรพจี ประธานเจ้าหน้าที่บริหาร บริษัท เวนดิ้ง คอร์ปอเรชั่น จำกัด ซึ่งเป็นบริษัทในเครือบริษัท AJD เปิดเผยว่า บริษัทยังคงมั่นใจภายในสิ้นปี 2559 จะสามารถจำหน่ายตู้เติมเงิน “เอเจ เติมสบาย” ได้ครบ 50,000 ตู้ตามแผนที่วางไว้
โดยล่าสุดเมื่อช่วงกลางเดือนกันยายนที่ผ่านมา บริษัทได้ฉลองยอดขายตู้ “เอเจ เติมสบาย” ครบ 30,000 ตู้ ไปแล้ว ซึ่งถือว่ามีแนวโน้มการขยายตู้ได้รวดเร็วขึ้น เนื่องจากบริษัทได้มีการเร่งทำการตลาดเน้นจัดกิจกรรมต่างๆ ทั้งการร่วมมือกับพันธมิตรจัดขบวนคาราวานนักร้อง นักแสดง จากค่าย RS จัดกิจกรรมตามต่างจังหวัดทั่วประเทศ เพื่อดึงดูดลูกค้ากลุ่มเป้าหมาย และเป็นการสร้างการรับรู้แบรนด์ “เอเจ เติมสบาย” ให้เป็นที่รู้จักและเข้าถึงผู้บริโภคมากขึ้น
ทั้งนี้ บริษัทยังคงเน้นขยายตลาดไปยังต่างจังหวัดเป็นหลัก ซึ่งปัจจุบันมีสัดส่วนยอดขายตู้เติมเงิน “เอเจ เติมสบาย” ในต่างจังหวัดคิดเป็น 90% โดยอีก 10% อยู่ในเขตกรุงเทพฯ และปริมณฑล ขณะที่ล่าสุดบริษัทมีแผนเตรียมติดตั้งตู้ “เอเจ เติมสบาย” ตามหน้าร้านสะดวกซื้อแบรนด์หนึ่งในเขตกรุงเทพฯ และปริมณฑล โดยมั่นใจว่าจะเป็นส่วนหนึ่งที่ช่วยให้สามารถขยายได้ครบ 50,000 ตู้ที่วางไว้
นอกจากนี้ ยังช่วยให้สามารถลดระยะเวลาในการขยายตู้ในอนาคตได้ จากเดิมที่บริษัทขยายตู้ครบ 10,000 ตู้แรกนั้นต้องใช้ระยะเวลานานถึง 7 เดือน แต่ 10,000 ตู้ต่อมา บริษัทใช้ระยะเวลาในการขยายลดลงเหลือ 3 เดือน และจาก 20,000 ตู้ มาครบ 30,000 ตู้ ใช้ระยะเวลาไม่ถึง 3 เดือน ดังนั้นบริษัทมั่นใจว่าการขยาย 10,000 ตู้ต่อไป จะใช้ระยะเวลาที่สั้นลงกว่าเดิม เพราะตู้เติมเงิน “เอเจ เติมสบาย” เริ่มเป็นที่รู้จักและติดตลาดมากขึ้น